Predkladacia správa

	Ministerstvo hospodárstva SR predkladá materiál „Správa o priebehu a výsledkoch V. Ministerskej konferencie WTO v Kankúne, Mexiko“ na základe Plánu práce vlády SR na rok 2003 a v nadväznosti na uznesenia vlády SR č. 646 zo dňa 9. júla 2003 a č. 791 zo dňa 21. augusta 2003 k materiálom týkajúcim sa prípravy a zásad postupu delegácie SR na V. Ministerskej konferencii Svetovej obchodnej organizácie (ďalej WTO).

	Ministerská konferencia je najvyšším orgánom WTO  (World Trade Organization), ktorá zasadá minimálne raz za dva roky. Má výhradné právo prijímať rozhodnutia ku všetkým otázkam multilaterálneho obchodného systému, k dohodám záväzným pre všetky členské krajiny a zároveň má právo otvoriť a uzavrieť ďalšie kolá multilaterálnych obchodných rokovaní. Závery ministerských konferencií sú sformulované v záverečných ministerských deklaráciách. Doteraz sa uskutočnili štyri ministerské konferencie WTO - v Singapúre, Ženeve, Seattli a Dohe. Na konferencii v Dohe sa prijala kompletná agenda nazývaná rozvojová agenda z Dohy (DDA). Táto pokrýva široké spektrum problémov vrátane konkrétnych termínov pre ukončenie rokovaní.

Cieľom V. Ministerskej konferencie WTO (ďalej len V. MK), ktorá sa konala v dňoch 10. – 14. septembra 2003 v Kankúne, v Mexiku, bolo zhodnotiť doterajší priebeh negociácií  v rámci nového kola mnohostranných obchodných rokovaní. Zasadnutie V. MK  sa skončilo neúspešne, prijatím len veľmi stručného vyhlásenia ministrov, ktoré nehodnotí doterajšie rokovania, ale iba konštatuje záujem pokračovať v rokovaniach a stanovuje stretnutie generálnej rady na úrovni vyšších úradníkov do 15. decembra 2003.

Dôvody neúspechu V. MK sú viaceré, od neochoty prijať nové záväzky až po snahu zablokovať ďalšiu liberalizáciu a globalizáciu svetového obchodu. Neúspech v Kankúne predstavuje riziko spomalenia rokovaní v rámci nového kola obchodných negociácií, ale predstavuje tiež riziko, aby multilaterálny obchodný systém nezačal ustupovať pod vplyvom bilaterálnych dohôd. 

	Delegácia SR počas V. MK v Kankúne postupovala v zmysle uznesenia vlády SR č. 791/2003 zo dňa 21. augusta 2003 o zásadách postupu delegácie SR na V. MK, pričom aktívne spolupracovala s reprezentáciou EÚ a presadzovala svoje obchodno-politické záujmy v úzkej koordinácii s ňou. Delegáti SR sa pravidelne zúčastňovali na zasadnutiach Výboru 133 (poradný orgán Rady EÚ pre otázky spoločnej obchodnej politiky), ako aj na zasadnutiach Rady ministrov EÚ.

	Cieľom predkladaného materiálu je informovať o priebehu V. MK a dôvodoch jej neúspešného výsledku.  

Predkladaný materiál nemá priamy vplyv na štátny rozpočet a verejné financie, nemá  environmentálny vplyv a ani vplyv na zamestnanosť. Na základe uvedeného predkladaný materiál nemusí obsahovať doložku finančných, ekonomických, environmentálnych vplyvov a vplyvov na zamestnanosť. 

Predkladaný materiál vzhľadom na svoj čisto informatívny charakter nebol predmetom  medzirezortného pripomienkového konania.